ועדת הכלכלה, כנסת 17, פרוטוקול מספר 721, 2008-11-24 11:30

רוברט אילטוב: אני פותח את ישיבת ועדת הכלכלה.

רוברט אילטוב: על סדר היום: צו רשות השידור (שינוי שיעור הפחתת האגרה לשנת 2009), התשס"ט-2008, בקשה לדיון מחדש ודיון מחדש.

דוד רותם: מה זה הנושא של אגרת רישיון לרכב?

דוד רותם: זה לא היה קודם.

אתי בנדלר: רישיון לרכב לא היה וזה הצו השני.

אתי בנדלר: בקשר לאגרת רשות השידור, הנושא נדון והוצבע ולכן יש בקשה לדיון מחדש.

איתן כבל: היתה בקשה שלי לדיון מחדש.

רוברט אילטוב: אני מבקש להעלות להצבעה.

לאה ורון: רק רגע.

לאה ורון: חבר הכנסת רותם מצביע במקום חבר הכנסת חסון, חבר הכנסת סלומינסקי מצביע במקום חבר הכנסת גבאי, חבר הכנסת בן ששון מצביע במקום חברת הכנסת תירוש, חבר הכנסת כבל מצביע במקום חבר הכנסת מרציאנו.

דוד רותם: אפשר לקבל הסבר מדויק על מה אנחנו מצביעים?

אתי בנדלר: כרגע רק על הבקשה לרביזיה.

לאה ורון: הצבעה על רביזיה אותה ביקשו כבר הכנסת כבל וחבר הכנסת זיו.

דוד רותם: אדוני היושב ראש.

דוד רותם: הנושא הזה הוא שוב פגיעה באזרחי המדינה.

דוד רותם: רשות השידור לאחרונה הגדילה לעשות ויחד עם משרד האוצר החליטה לבטל את ההנחות ואת הפטור לגמלאים ולקשישים.

דוד רותם: אני חושב שיש גבול למה שאנחנו צריכים לעשות ערב בחירות.

דוד רותם: אני מבקש התייעצות סיעתית לפני ההצבעה.

איתן כבל: האמת היא, שהיחידים שאתה דופק זה אותנו.

דוד רותם: אני רוצה להתייעץ.

גלעד ארדן: עוד לא נאמר כאן דבר על ידי חבר כנסת כלשהו, וכבר הוא רוצה להתייעץ.

גלעד ארדן: היה לך נייר, קראת אותו ויכולת להתייעץ עד היום.

איתן כבל: אדוני היושב ראש, אין סתירה בין דבריו של רותם לבין הבקשה.

איתן כבל: יש את הבקשה שמונחת כאן ומצד שני יש את הטענה הצודקת.

איתן כבל: זה לא המקום לדון עכשיו לגבי העניין של האגרה לגמלאים.

איתן כבל: זה נכון שהחזירו את הצורך של גמלאים לשלם עבור אגרת רשות השידור אבל אני אומר שלא נערבב שמחה בשמחה.

איתן כבל: אל תעניש אותנו פה בדיון על עניין שהוא חשוב.

רוברט אילטוב: במה הוא מעניש אותך?

דוד רותם: אני לא מעניש אותך, אני רק לא רוצה להעניש לפני הבחירות את אזרחי המדינה הזאת.

רוברט אילטוב: יש פה אזרחי מדינה שנענשים.

רוברט אילטוב: עם כל הכבוד, הנושא הזה שנוי במחלוקת.

דוד רותם: יש נהלים ויש דברים שהם מקובלים.

דוד רותם: אני מבקש התייעצות סיעתית על מנת להחליט איך להצביע.

רוברט אילטוב: נשמע את כל חברי הכנסת ונחליט.

גלעד ארדן: לא ידעתי את מה שחבר הכנסת רותם אמר לגבי הנושא של הגמלאים.

גלעד ארדן: אבל, בוודאי ובוודאי, אם רוצים שרשות השידור תוכל לסייע באגרה מופחתת או ביטול אגרה לאוכלוסיות חלשות, צריך להבין שככל שיהיה לה פחות הכנסות מהאגרה, תהיה לה פחות יכולת לסייע לאוכלוסיות חלשות.

גלעד ארדן: אולי כדאי לבקש ממנכ"ל הרשות הצהרת כוונות לפרוטוקול לגבי הנושא של הגמלאים ואוכלוסיות חלשות אחרות, אבל בוודאי שאם בגלל מחדל של הוועדה, לא נעצור את גובה הפחתה ונוריד מהגובה הקיים, בוודאי שלרשות השידור יהיה קושי עוד יותר גדול לעזור לאותן אוכלוסיות חלשות.

גלעד ארדן: נדמה לי שעל פי התקנון, אם חבר כנסת מבקש התייעצות סיעתית, אתה חייב להיענות לבקשה.

גלעד ארדן: כיוון שמדובר בתקופה שלנו קשה להגיע לכנסת, אני מבקש שההתייעצות הזאת תהיה של מספר דקות בלד.

דוד רותם: זה לא מספר דקות.

גלעד ארדן: אם אתה עושה לנו תרגילים פרלמנטאריים כדאי לדחות את זה - - -

דוד רותם: קודם כל, אל תלמד אותי מה לעשות.

דוד רותם: אני לא עושה לך תרגיל פרלמנטארי אבל מכיוון שיש לנו עוד מעט ישיבה - - -

גלעד ארדן: אם מדובר בהתייעצות אמיתית עם חברים אחרים ואפשר לבצע אותה כרגע, אז אני מבקש שהתייעצות תהיה של מספר דקות כמו שמקובל מתוך התחשבות ביתר החברים ובצורך שלהם לעבור הליכים דמוקרטיים במפלגות שלהם.

גלעד ארדן: אני חושב שזה קולגיאלי וחברי וזה הדבר המתבקש.

גלעד ארדן: אם יש צורך, נבוא עוד יום אבל בשביל מה לעשות את זה.

דוד רותם: אפשר לעשות זאת אחרי המליאה.

גלעד ארדן: יש לי פגישה בתל-אביב בשעה 14:30.

רוברט אילטוב: חבר הכנסת ארדן, כשאתה היית יושב ראש הוועדה אתה קבעת את הזמנים ואף אחד לא הנחה אותך לעשות את זה בשעה כזאת או בשעה כזאת.

גלעד ארדן: אני לא חולק על סמכותך.

רוברט אילטוב: זה נשמע כמו הנחייה מתי לכנס את הוועדה וזה לא מקובל.

מנחם בן-ששון: אדוני היושב ראש.

מנחם בן-ששון: לגבי הערתו של חבר הכנסת ארדן, אני בהחלט חושב שהעובדה שמפלגות מסוימות ממנות את נציגיהן מלמעלה, באמת לא פותרת אותנו להיפגש עם נבחרנו ולנהל הליך דמוקרטי תקין.

רוברט אילטוב: גם אתה יושב ראש ועדה ואת מכנס את הוועדה שלך מתי שאתה רוצה, אז אני מבקש.

דוד רותם: הוא התכוון להגיד שאצלו הוא צריך פריימריס.

דוד רותם: הוא צריך להוציא 250,000 שקל כדי לקנות מקום בכנסת, אצלנו זה לא.

מנחם בן-ששון: אדוני היושב ראש, לפי הבנתי, הנקודה המשמעותית ביותר היא, שהוועדה כונסה על מנת לדון עכשיו בנושא על סדר היום שאיננו קשור למהות הדיון.

מנחם בן-ששון: הרביזיה היא פרוצדורה ואחריה נגיע לדיון.

מנחם בן-ששון: לפי הבנתי צריך להצביע על הרביזיה.

דוד רותם: אני רוצה לקיים התייעצות סיעתית על איך להצביע ברביזיה.

מנחם בן-ששון: למיטב הבנתי, האם לקיים את הדיון או לא, זה בדיון המהותי.

מנחם בן-ששון: לכן, אדוני היושב ראש, לדעתי ההצבעה על הרביזיה חייבת להיות עכשיו.

מנחם בן-ששון: לאחר מכן, אם תהיה הצבעה כן או לא, נקיים דיון.

מנחם בן-ששון: אי אפשר להקדים את המאוחר.

אתי בנדלר: ברשותך, אדוני היושב ראש.

אתי בנדלר: למיטב זכרוני, הנושא של התייעצות סיעתית איננו מעוגן בתקנון.

אתי בנדלר: הוא השתרש בכנסת בהתאם לנהוג ולמקובל.

אתי בנדלר: כיוון שכך, דפוסי ההיענות לבקשה הזאת אינם אחידים.

אתי בנדלר: למיטב זכרוני, גם ועדת הכנסת לא דנה בנושא.

אתי בנדלר: אשר על כן אני יכולה לומר את אשר למדתי בשנות ניסיוני הלא קצרות בכנסת.

אתי בנדלר: בקשה להתייעצות סיעתית, כמו כלים פרלמנטאריים אחרים שכן מעוגנים בתקנון, יכולים לעיתים להתבקש כצורך אמיתי לברר דברים ולעיתים כתרגיל פרלמנטארי, שהוא בהחלט לגיטימי כי אנחנו נמצאים בבית פוליטי ואנחנו צריכים לזכור את זה.

אתי בנדלר: ברור שכמו בנושא בבקשה לדיון מחדש, שניתן להגיש בקשה כזאת פעם אחת לגבי כל נושא, כך גם לגבי הנושא דנן.

אתי בנדלר: לא ניתן יהיה לבקש התייעצות סיעתית לגבי עצם הבקשה לדיון מחדש ולאחר מכן לגבי הנושא לגופו.

אתי בנדלר: באשר להיענות או אי ההיענות לבקשה.

אתי בנדלר: מקובל להיענות אבל ליושב ראש, כמובן, שיקול דעת האם מדובר בצורך אמיתי או בתרגיל ובפרק הזמן שהוא מקציב לצורך ההתייעצות הסיעתית, מושפעת לא אחת מהתחושה שלו לגבי המניעים לאותה בקשה.

אתי בנדלר: מניסיוני אני יכולה לומר שלא אחת ולא שתיים ניתנו 5 דקות ולעיתים ניתן יותר מיום, בהתאם לנסיבות העניין ואידך זיל גמור.

מנחם בן-ששון: יש לי בקשה ברוח הדברים שנאמרו כאן.

מנחם בן-ששון: כיוון שלגבי המהות מן הדין באמת לקבל תפיסת עולם סיעתית וכיוון ששמענו שיש הזדמנות אחת לבקש דיון סיעתי, אני מציע להצביע על הדיון מחדש עכשיו ולאשר אותו.

מנחם בן-ששון: אם, למשל, נצביע על הדיון מחדש והוא לא יאושר, ממילא לא צריך לבקש את בקשתו של חבר הכנסת רותם לדבר השני כי היא נופלת.

מנחם בן-ששון: לעומת זאת, אם נצביע לדיון מחדש וצריך אותו, אז אני מניח שלבקשתו יהיה חן וחסד וגם טעם לקיים דיון סיעתי.

מנחם בן-ששון: אני מנסה לחפש סעיפים מתאימים בתקנון אבל אני לא מספיק לעמוד בקצב של אדוני.

דוד רותם: אין סעיפים כאלה בתקנון.

מוטי שקלאר: אדוני היושב ראש.

מוטי שקלאר: אני פונה לחברי הכנסת ובעיקר לחבר הכנסת רותם.

מוטי שקלאר: אנחנו לא מתנגדים להנחות לגמלאים לנכים לחיילים בודדים וכן הלאה.

מוטי שקלאר: הנושא שאתה מעלה זה למעלה מ-60 מיליון שקל.

מוטי שקלאר: עד היום היה הסכם עם האוצר, אנחנו נתנו את ההנחה והאוצר כיסה.

מוטי שקלאר: בסופו של דבר, באה מדינה ישראל והחליטה במסגרת תקציבית לרשות השידור.

מוטי שקלאר: אם אנחנו נשארים ב-8% ואני מוציא לכל אזרחי ישראל את האגרה המעודכנת, גם לא יהיה לי כסף, חבר הכנסת רותם, לתת הנחה.

מוטי שקלאר: כלומר, לא תהיה משמעות להנחה כי לרשות השידור לא יהיו מספיק הכנסות.

לאה ורון: ממילא גם האגרה לקשישים תעלה.

מוטי שקלאר: אנחנו צריכים להודיע עכשיו לציבור, אנחנו בסוף שנה.

מוטי שקלאר: אחר כך לא אוכל לחזור חזרה.

מנחם בן-ששון: חבר הכנסת רותם הוא איש טוב.

מנחם בן-ששון: הוא נמצא בסיעה שיש לה בעיות, אז הוא מנסה לשכנע את הסיעה לקבל את דעתו.

רוברט אילטוב: אגב, קיבלת זכות דיבור?

מנחם בן-ששון: זאת שיחה ביני לבין רותם.

דוד רותם: אני רק לא הבנתי.

דוד רותם: אתה צודק שאני בסיעה עם בעיה, רק תגיד לי באיזו בעיה הסיעה שלך נמצאת.

מנחם בן-ששון: גדולה מאוד, תמיד.

מוטי שקלאר: אדוני היושב ראש.

מוטי שקלאר: אם הנושא נדחה ואנחנו נוציא עכשיו את האגרה העדכנית על פי קיצוץ של 8%, יהיה מאוד קשה לחזור אחורה.

מוטי שקלאר: כמובן שגם הגמלאים ייפגעו כי אנחנו צריכים להגיע להסכם עם האוצר.

מוטי שקלאר: העניין של ההנחות לא בידי רשות השידור.

מוטי שקלאר: הזמן פה קצוב מאוד, אנחנו בסוף שנה.

דוד רותם: מנסים להשפיע עלי שאסכים שההצבעה לדיון מחדש תיעשה עכשיו ואחריה אני אבקש את ההתייעצות הסיעתית.

דוד רותם: עכשיו אתה אומר לי שאתה רוצה הכל עכשיו.

רוברט אילטוב: חבר הכנסת רותם, מה החלטת?

דוד רותם: אני מוכן לקבל שנצביע עכשיו על הדיון מחדש, אבל הדיון עצמו יידחה לצורך התייעצות סיעתית.

רוברט אילטוב: אנחנו מעלים את זה להצבעה.

רוברט אילטוב: מי בעד בקשה לדיון מחדש?

דוד רותם: סליחה, חבר הכנסת בן-ששון מקדימה חושב שהוא יעשה לי תרגיל.

דוד רותם: מספיק תרגילים עשיתם בשנתיים האחרונות.

רוברט אילטוב: אני מעלה את הבקשה לדיון מחדש להצבעה.

רוברט אילטוב: מי בעד?

רוברט אילטוב: מי נגד?

רוברט אילטוב: הצבעה בעד – 5 נגד – אין נמנעים – 2

דוד רותם: אני מבקש התייעצות.

מנחם בן-ששון: יש לי שאלה ליועצת המשפטית וגם אליך דוד רותם.

מנחם בן-ששון: כיוון שכך, מה מעמד התקנה הזאת.

מנחם בן-ששון: אם תלוי ועומד דיון מחדש על הצו הזה, האם הצו לא בטל בשלב הנוכחי?

אתי בנדלר: אין צו.

אתי בנדלר: הצו לא אושר מלכתחילה ועל כך מבוקש הדיון מחדש.

אתי בנדלר: גם לו המצב היה ההיפך והצו היה מאושר, והיתה מתבקשת בקשה לדיון מחדש, גם אי אפשר לפעול על סמך האישור.

אתי בנדלר: כל עוד לא היתה הצבעה בבקשה לדיון מחדש והוכרע בה.

דוד רותם: אני מבקש לדחות את הדיון להתייעצות סיעתית.

דוד רותם: מצידי, אפשר לעשות את הדיון מחר.

דוד רותם: רבותיי מרשות השידור, אני לא מוכן שאתם תפגעו לאורך כל הדרך בתושבי המדינה.

לאה ורון: ב-12:15 צריכים לבחור את היושב ראש.

רוברט אילטוב: בכל מקרה, יש לנו ישיבה נוספת לכן אנחנו נדחה את הדיון.

רוברט אילטוב: נודיע על דיון מחדש בזמן סביר.

רוברט אילטוב: היום לא יהיה דיון, הישיבה הזאת נעולה.

חנה מצקביץ: זה כולל גם את אגרת הרדיו?

אתי בנדלר: לא, אבל אין טעם לפצל את הדיון בדברים.

רוברט אילטוב: אנחנו נעשה את זה ביחד.

אתי בנדלר: לא התחלנו לדון באגרת הרדיו.

רוברט אילטוב: אנחנו לא נספיק, יש לנו פחות מרבע שעה.

רוברט אילטוב: תודה, הישיבה נעולה.